Paläontologie

De Paläontologie (f.) is de Deel vun de Biologie un vun de Geologie, de sick mit de Beester un Planten vun freuger in de Historie vun de Eer befaat. 

 Deele vun de Paläontologie sünd 
 Paläobiologie (Dat Leewen in de Urtied)
 Paläoanthropologie (Över de Minschen in de Urtied)
 Paläozoologie ([Beester in de Urtied)
 Paläobotanik (Planten in de Urtied)
 Paläoökologie (Ökologie in de Urtied)
 Paläoklimatologie (Klima in de Urtied)

 Fossilien un Dateern 
Sünners wichtig för de Paläontologie sünd de Fossilen. Dat is de Överrest vun Beester un Planten, de doodbleewen sünd. Besünners sünd dat de Knaken. Obers to de Fossilien telln ook Sporen, Schiet (Koprolithen) un anners, wat övrig bleewen is. 

De Tied, wo de Beester un Planten mol leewt harrn, kriggt een rut, wenn een de geologische Schicht bekiekt. Tomeist geiht dat so, dat de öllern Schichten ünnen sünd un de jüngern baven. De Tied kann een ook mit’n Verfall vun de radioaktiven Nukliden rutkreegen, t.B. mit de C-14-Methood. Sünners wichtig is ok dat Verglieken mit anner Fossilen ut de lieke Schicht, de aver beter bekannt sünd un faken vörkümmt (Leddfossilen).

 Bruuk vun de Paläontologie 
De Paläontologie is to'n een de wichtigste Born för de Evolutschoonstheorie. Över de Fossilen un ehr Dateern kreegt wi een Indruck, woans dat fröher vör mennig Millionen Johr op de Eer weer un woans dat togüng.

Op de anner Sied is se een wichtigen Deel vun de Geologie. Över de Leddfossilien kriggt een rut, vun wann en Schicht is. Un denn ook, wat dat fröher för een Ökologie weer. Denn kann een beter nakieken, woneem Kohle un Ööl un so to finnen sünd. 

 Kiek ok 
 Phylogenees
 Chronospezies

Kategorie:Biologie
Kategorie:Eerdwetenschoppen